KLASA: P-108/23

URBROJ: 711-02-01/03-2024-10

Zagreb, 30. travnja 2024.

**MARIO BANOŽIĆ**

 **ministar obrane Republike Hrvatske do 11.11.2023.**

**Predmet: MARIO BANOŽIĆ, ministar obrane Republike Hrvatske do 11.11.2023.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od 30. travnja 2024. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 27. travnja 2023. temeljem vlastitih saznanja o mogućem sukobu interesa otvorilo predmet protiv obveznika Marija Banožića, tadašnjeg ministra obrane, koji se vodi pod brojem Pp-108/23, Naime, u više internetskih članaka se (na internetskim portalima www.24sata.hr i [www.index.hr](http://www.index.hr)) u bitnom upućuje na podnošenje i odobravanje subvencioniranog stambenog kredita od Agencije za pravni promet i posredovanje nekretninama (dalje u tekstu:APN).

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Člankom 7. ZSSI-a propisano je da je obveznicima ovoga Zakona zabranjeno:

a) primiti ili zahtijevati korist ili obećanje koristi radi obavljanja dužnosti,

b) ostvariti ili dobiti pravo ako se krši načelo jednakosti pred zakonom,

c) zlouporabiti posebna prava obveznika koja proizlaze ili su potrebna za obavljanje dužnosti,

d) primiti dodatnu naknadu za poslove obnašanja javnih dužnosti,

e) tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe,

f) obećavati zaposlenje ili neko drugo pravo u zamjenu za dar ili obećanje dara,

g) utjecati na dobivanje poslova ili ugovora o javnoj nabavi,

h) koristiti povlaštene informacije o djelovanju državnih tijela radi osobnog probitka ili probitka povezane osobe,

1. na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Uvidom u Registar dužnosnika koji ustrojava i vodi Povjerenstvo utvrđeno je da obveznik Mario Banožić od 23. srpnja 2020. do 11.11.2023. obnašao dužnost ministra obrane.

Obveznik se Povjerenstvu obratio dopisom od 28. travnja 2023. navodeći da je kao privatna osoba prije sudjelovanja u programu subvencioniranja stambenih kredita kojeg provodi APN, u skladu s člankom 8. stavkom 3. ZSSI-a kao dužnosnik - ministar obrane zatražio mišljenje Povjerenstva za odlučivanje o sukobu interesa o mogućnosti podnošenja zahtjeva za subvencioniranje stambenih kredita u 2023. u skladu sa Zakonom o subvencioniranju stambenih kredita („Narodne novine“, broj 65/17., 61/18., 66/19. i 146/20.).

Kako navodi, Povjerenstvo za odlučivanje o sukobu interesa dalo je mišljenje, Broj: 711-1-304-M- 39/23-02-17, od 14. veljače 2023., da ne bi bilo suprotno odredbama Zakona o sprječavanju sukoba interesa da obveznik Mario Banožić, ministar obrane, kao privatna osoba, uz primjenu mjerodavnih zakonskih odredbi i pravila postupaka sudjeluje u programu subvencioniranja stambenih kredita kojeg provodi APN te da mu, ako ispunjava sve kriterije, bude odobreno subvencioniranje kredita u svrhu rješavanja stambenog pitanja, i to pod uvjetom da su ukupna sredstva planirana u državnom proračunu za ovu namjenu dostatna tako da svim podnositeljima koji ispunjavaju uvjete bude odobren zahtjev za subvencijom, a ako to ne bi bio slučaj, prednost bi trebalo dati drugom podnositelju, s obzirom da je kao član Vlade Republike Hrvatske ovlašten odlučivati o imenovanju i razrješenju direktora APN-a.

Subvencionirani stambeni kredit odobren mu je na sjednici povjerenstva APN-a 14. travnja 2023. i na temelju dostavljene odluke banci, 25. travnja 2023. zaprimljen je ugovor o subvencioniranju stambenoga kredita, ističe i dodaje da je APN objavila oglas, KLASA: 370-06/23-01/8, URBROJ: 356-07/23-2, od 24. travnja 2023. o prestanku subvencioniranja stambenih kredita za 2023. godinu, u skladu s odredbama Zakona o subvencioniranju stambenih kredita, zaključno s 28. travnja 2023.

Uvažavajući mišljenje Povjerenstva za odlučivanje o sukobu interesa i s obzirom na oglas o prestanku subvencioniranja stambenih kredita zaključno s danom 28. travnja 2023., moli APN za odgovor jesu li ukupna sredstva planirana u državnom proračunu za ovu namjenu dostatna tako da svim podnositeljima koji ispunjavaju uvjete bude odobren zahtjev za subvencijom i je li njegovim odobrenjem to pravo oduzeto nekome drugome građaninu, kako bi mogao donijeti odluku o konzumiranju prava na subvencionirani stambeni kredit, o čemu obavještava Povjerenstvo.

Povjerenstvo je na 204. sjednici održanoj dana 14. veljače 2023. donijelo mišljenje broj: 711-I-304-M-39/23-02-17 kojim je određeno da ne bi bilo suprotno odredbama ZSSI/21-a da obveznik Mario Banožić, ministar obrane, kao privatna osoba, uz primjenu mjerodavnih zakonskih odredbi i pravila postupaka sudjeluje u programu subvencioniranja stambenih kredita kojeg provodi Agencija za pravni promet i posredovanje nekretnina (u daljnjem tekstu: APN) te da mu, ukoliko ispunjava sve kriterije, bude odobreno subvencioniranje kredita u svrhu rješavanja stambenog pitanja, i to pod uvjetom da su ukupna sredstva planirana u državnom proračunu za ovu namjenu dostatna tako da svim podnositeljima koji ispunjavaju uvjete bude odobren zahtjev za subvencijom, a ukoliko to ne bi bio slučaj, prednost bi trebalo dati drugom podnositelju, s obzirom da je kao član Vlade Republike Hrvatske ovlašten odlučivati o imenovanju i razrješenju direktora APN-a.

Povjerenstvo je dopisom broj: 711-I-987-Pp-108/23-02-17 od 23. svibnja 2023. pozvalo APN da se očituje je li obvezniku Mariju Banožiću, ministru obrane Republike Hrvatske odobren subvencionirani stambeni kredit, temeljem koje odluke i/ili ugovora, kao i jesu li ukupna sredstva planirana u državnom proračunu za namjenu subvencioniranja stambenih kredita dostatna tako da svim podnositeljima koji su ispunjavali uvjete bude odobren zahtjev za subvencioniranjem, odnosno je li kojem od podnositelja zahtjev za subvencijom bio odbijen.

Na navedeni dopis APN se očitovao se 16. lipnja 2023. navodeći da je APN 30. ožujka 2023. zaprimio Zahtjev za subvencioniranje stambenog kredita u svrhu rješavanja stambenog pitanja od kreditne institucije Privredne banke Zagreb d.d. koji se vodi se u APN-u pod ev. brojem 1334., KLASA: 370-06/23-03/1334, URBROJ: 356-07/23-1.

Ističu da se zahtjevi obrađuju u skladu s odredbom članka 18. stavak 1. Zakona o subvencioniranju stambenih kredita („Narodne novine", broj 65/17., 61/18., 66/19. i 146/20., dalje: ZSSK), odnosno prema vremenu zaprimanja potpunog zahtjeva u APN-u, te je tako i zahtjev gospodina Banožića obrađen i odobren na sjednici povjerenstva održanoj dana 14. travnja 2023., a o čemu je donesena Odluka o odobravanju subvencioniranog stambenog kredita koja je dostavljena navedenoj kreditnoj instituciji.

Na temelju dostavljene odluke banci, APN je dana 25. travnja 2023. zaprimio Ugovor o subvencioniranju stambenog kredita, a isti je 28. travnja 2023. uz banku supotpisao, dok konačni ugovor s isplaćenim kreditom nije bio dostavljen u APN te za isti nisu uplaćena bilo kakva sredstava koja se odnose na subvencioniranje, kako se navodi u dopisu.

Nadalje, navode da je zahtjev gosp. Banožića odobren u skladu s Zakonom pod jednakim uvjetima za bilo kojeg drugog podnositelja zahtjeva, a prema redoslijedu podnošenja potpunog zahtjeva.

Zaključno svemu navedenom, a u skladu s člankom 19. Zakona navode kako je 28. travnja 2023. završeno zaprimanje svih zahtjeva za subvencioniranje stambenih kredita kojim pozivom je od 20. ožujka do 28. travnja 2023. zaprimljeno ukupno 5.560 zahtjeva, a do sada je obrađeno njih 5.000. Odobreno je 4.410 zahtjeva, nepotpuno je 558 zahtjeva za koje je zatražena dopuna posredstvom kreditnih institucija, a 32 korisnika kredita su odustala ili njihov zahtjev nije odobren. Ostaje za obraditi još oko 550 zahtjeva, a obzirom na broj nepotpunih zahtjeva i dokumentacije planirana proračunska sredstva u godišnjem iznosu od 9.300.000,00 EUR ne bi bila premašena.

Na kraju navode kako je i bila dosadašnja praksa, kako su zatražili mišljenje resornog Ministarstva prostornoga uređenja, graditeljstva i državne imovine koje će u suradnji s Ministarstvom financija i Vladom RH donijeti odluke o osiguranju dodatnih proračunskih sredstava kako bi svi zaprimljeni zahtjevi pristigli u zakonskom mogli biti obraditi prema zaprimljenom broju potpunih zahtjeva, obzirom da bi se u ukupnom godišnjem iznosu moglo odobriti prema sadašnjim projekcijama oko 5.000 zahtjeva u odnosu na ukupan broj zaprimljenih od 5.560.

Nadalje, na traženje Povjerenstva, APN se dopisom zaprimljenim u Povjerenstvu 27. srpnja 2023. očitovao navodeći da su u trenutku pisanja dopisa proračunska sredstva dostatna za dodjelu sredstava svim odobrenim zahtjevima. Pojašnjavaju da od zaprimljenih 5.560 zahtjeva, svi zahtjevi su obrađeni, od kojih je 5.030 odobreno, nepotpunih (na dopuni) je 462, a 68 podnositelja zahtjeva je odustalo ili njihov zahtjev nije odobren. Ukupna visina godišnjih sredstava za sve odobrene zahtjeve trenutno iznosi godišnje oko 9.250.000,00 EUR. Od ukupnog broja odobrenih zahtjeva APN je već supotpisao oko 4.800 bankovnih ugovora ( oko 95% svih odobrenih zahtjeva) od kojih je oko 2.500 kredita realizirano, odnosno isti su isplaćeni, navodi se u dopisu.

Nastavno na navedeno, navodi se da su u danom trenutku proračunska sredstva dostatna za dodjelu sredstava svim odobrenim zahtjevima.

Dalje, pojašnjavaju da se u ovoj tekućoj kalendarskoj godini subvencije za korisnike kredita isplaćuju bankama tek po zaključenom ugovoru o subvencioniranju stambenog kredita te roku dospijeća prvog anuiteta ili rate kredita za ostatak te godine te stoga, po ovogodišnjem natječaju kao i svih prethodnih godina za sve zahtjeve vezane za subvencionirane stambene kredite koji udovoljavaju zakonskim uvjetima osigurana su sredstva u proračunu Republike Hrvatske.

Ukupna visina svih zahtjeva koji se vode na dopuni (462) procjenjuje se godišnje na oko 775.000,00 eura, a rok za realizaciju dopuna te ugovora radi eventualne nemogućnosti zbog štrajka pravosudnih djelatnika u zemljišno knjižnim sudovima utvrdit će se zaključno s rokom 30. 11. 2023. god., ističu.

Zaključno svemu navedenom, kada bi se svi zahtjevi uključujući i nepotpune zahtjeve realizirali, ukupna visina subvencija iznosila bi godišnje oko 10.025.000,00 EUR (za 2024. godinu, 2025. godinu), a za koje će kao i svih prethodnih godina biti omogućena eventualna dodatna proračunska sredstva planiranjem za sljedeću proračunsku godinu. Navode još da se u prosjeku oko 7% svih zaprimljenih zahtjeva za subvencioniranje ne realizira odustankom prodavatelja, korisnika kredita, nedostavljenom dokumentacijom u propisanom roku, raskidom ugovora i sl.

Na kraju, na dodatni upit Povjerenstva jesu li obrađeni svi zahtjevi i koji je konačni ishod natječaja, APN se dopisom od 8. ožujka 2024. očitovao da su po ovom natječaju, kao i svih prethodnih godina, a za sve odobrene zahtjeve vezane za subvencionirane stambene kredite koji udovoljavaju zakonskim uvjetima, osigurana sredstva za realizaciju svih odobrenih zahtjeva u proračunu Republike Hrvatske.

Uvidom u Zahtjev za subvencioniranje stambenog kredita od 15. ožujka 2023. utvrđeno je da je isti uredno popunjen svim potrebnim podacima, dok je uvidom u Odluku o ispunjavanju uvjeta za davanje subvencioniranog kredita utvrđeno da je korisnik kredita Mario Banožić ispunio uvjete za davanje stambenog kredita sukladno ZSSK.

Uvidom u Odluku o odobravanju subvencioniranja kredita br. 1354/2023 utvrđeno je da se odobrava davanje subvencioniranog kredita korisniku kredita Mariju Banožiću za izgradnju kuće na z. k. č. br. ……, upisana u z.k.ul. br……., k.o Vinkovci, u naravi Oranica, ………… ulica pov. 725 m2 te da je visina iznosa koji se subvencionira iznosi 100.000,00 EUR (753.450,00 kn).

Slijedom navedenog, a budući da prilikom podnošenja zahtjeva za subvencioniranje, kao i odučavanja o istome od strane APN-a nisu utvrđene nepravilnosti, niti je u postupanju obveznika došlo do povrede odredaba ZSSI-a, te uzimajući u obzir činjenicu da su za sve odobrene zahtjeve vezane za subvencionirane stambene kredite koji udovoljavaju zakonskim uvjetima osigurana sredstva za realizaciju svih odobrenih zahtjeva u proračunu Republike Hrvatske, Povjerenstvo nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Mario Banožić, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana